Campionatul s-a terminat de câteva zile cu FCSB învingătoare, iar roș-albaștrii nu pierd timpul și încep în forță perioada de mercato, reușind să bifeze deja prima mutare pentru sezonul viitor.
FANATIK a aflat că David Kiki, fundașul care a evoluat în ultimele două sezoane la Farul Constanța, a semnat din postura de jucător liber de contract cu FCSB. Din informațiile noastre, fundașul a semnat un contract valabil trei ani și va avea un salariu lunar de 12.000 de euro:
“David Kiki a semnat cu FCSB. Gigi Becali a anunţat încă din weekend că va semna un contract valabil trei ani, dar acum avem şi suma. Fundaşul va câştiga 12.000 de euro lunar la roş-albaştrii”, a dezvăluit Horia Ivanovici la FANATIK SUPERLIGA.
În vârstă de 30 de ani, David Kiki a pus umărul la câștigarea titlului din 2023 pentru Farul Constanța. Este cotat la 1,1 milioane de euro, iar în stagiunea precedentă a evoluat în 34 de meciuri pentru echipa lui Hagi.
În direct la FANATIK SUPERLIGA, Gigi Becali a anunţat că pe lângă David Kiki va semna prelungirea contractului şi Risto Radunovic, care va primi o mărire salarială la 15.000 de euro lunar:
“Kiki vine și semnează. Pe 3 ani semnează, așa ne-am înțeles. Lui Radunovic îi expiră în iarnă, dar o să rămână și el. I-am propus prelungirea. I-am propus 15.000 pe lună”, a spus Becali.
FCSB este şi în căutare de atacanţi. Gigi Becali vrea să transfere două vârfuri la echipă, având obiectivul de a întări formaţia pentru startul preliminariilor din Champions League, marea miză a patronului:
“Louis Munteanu e «la revedere»! Eu nu stau la licitații. Mai am un atacant din România pe care îl vreau. Doi nouari iau. Eu iau atacantul peste capul staff-ului. Doar eu îl vreau. Și îl iau să fie certitudine, nu copil. Cu Alibec nu e gata, să vedem”, a spus Becali.